Προσδιορίζουν πώς η ισότητα των φύλων –αρχή που ενσωματώνεται σε όλους τους τομείς της ευρωπαϊκής πολιτικής– μπορεί να εφαρμοστεί στον τομέα του αθλητισμού. Παρέχουν προαιρετικές κατευθυντήριες γραμμές για τις εθνικές αρχές, την Ευρωπαϊκή Επιτροπή και τις αθλητικές οργανώσεις. Για την προώθηση της ισότητας των φύλων, τα συμπεράσματα καλούν τις εθνικές αρχές: να καταρτίσουν εθνικά σχέδια δράσης· να τονίσουν την αξία της πολυμορφίας και της ισορροπίας των φύλων στις διοικητικές θέσεις στον αθλητισμό· να μεριμνήσουν για την εκπαίδευση των υπεύθυνων λήψης αποφάσεων, των προπονητών και των γονέων, με στόχο την εξάλειψη των στερεοτύπων σχετικά με τα φύλα και την προώθηση της ισότητας των φύλων από μικρή ηλικία· να καταπολεμήσουν την άσκηση βίας λόγω φύλου και να μεριμνήσουν για την προστασία των θυμάτων και των ενδεχόμενων θυμάτων σεξουαλικής παρενόχλησης και εκμετάλλευσης· να αξιοποιήσουν τις αθλητικές εκδηλώσεις με στόχο την ευαισθητοποίηση σχετικά με την εμπορία ανθρώπων με σκοπό τη σεξουαλική εκμετάλλευση. Οι εθνικές αρχές και η Επιτροπή καλούνται από κοινού: να αναπτύξουν τρόπους ελέγχου της καταλληλότητας των προσώπων που εργάζονται στον τομέα του αθλητισμού, ιδίως με ανήλικους· να χρησιμοποιήσουν προγράμματα, όπως το Erasmus+ (π.χ. στο πλαίσιο δράσεων για την κοινωνική ένταξη), και άλλα κονδύλια της ΕΕ για την προώθηση της ισότητας, εστιάζοντας στους προπονητές και τα μέσα μαζικής ενημέρωσης· να εξετάσουν το ενδεχόμενο ο σεβασμός της ισότητας των φύλων να αποτελεί προϋπόθεση για τη χορήγηση χρηματοδότησης από φορείς του Δημοσίου. Οι αθλητικές οργανώσεις μπορούν να συμβάλουν με τους εξής τρόπους: προώθηση της ισότητας στις διοικητικές θέσεις στον αθλητισμό, μεταξύ των προπονητών και σε όλα τα επίπεδα της λήψης αποφάσεων, όπως τα διοικητικά συμβούλια και οι επιτροπές στον τομέα του αθλητισμού· εφαρμογή κωδίκων δεοντολογίας για την αντιμετώπιση της βίας λόγω φύλου και δημιουργία ανοιχτών τηλεφωνικών γραμμών και ειδικών υπηρεσιών υποστήριξης των θυμάτων· ενθάρρυνση της κάλυψης του γυναικείου αθλητισμού από τα ΜΜΕ, χωρίς σεξισμό.